વાત એક એવા કપલની છે જેનાં હજી હમણાં જ મૅરેજ થયાં છે. જૉઇન્ટ ફૅમિલીનું બંધન તેમને નડી રહ્યું છે. આઝાદી માણવા મળી નથી રહી અને માત્ર આ એક જ કારણસર આ કપલ સંયુક્તમાં રહેવાનું છોડીને જુદું રહેવા ચાલ્યું જાય છે જેથી કોઈ જાતનાં પારિવારિક કે સામાજિક બંધનો રહે નહીં. પણ સંયુક્ત ફૅમિલીની જરૂરિયાત બન્નેને ત્યારે સમજાય છે જ્યારે ઘરમાં બાળક આવવાના દિવસો આવી જાય છે. ડિલિવરી અને બાળકના ઉછેર માટે હવે બધાની જરૂરિયાત ઊભી થાય છે, પણ કોઈને નીચા નમવું નથી કે થૂંકેલું ચાટવું નથી એટલે સંજોગો એવા ઊભા થાય છે કે મમ્મી-પપ્પા બન્ને વચ્ચે મતભેદની માત્રામાં જબરદસ્ત ઉછાળ આવી જાય છે. હવે ઘરમાં બાળક એકમાત્ર એવું છે જે મમ્મી અને પપ્પાની આ બુલફાઇટને જોઈને મનમાં ને મનમાં હિજરાયા કરે છે.